Title: ประกาศคณะกรรมการว่าด้วยฉลาก ฉบับที่ 56 (พ.ศ. 2535) เรื่อง กำหนดเครื่องซักผ้าไฟฟ้าเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๕๖ (พ.ศ. ๒๕๓๕)
เรื่อง
กำหนดเครื่องซักผ้าไฟฟ้าเป็นสินค้าที่ควบคุมฉลาก

โดยที่ปรากฏว่า
ขณะนี้เครื่องซักผ้าไฟฟ้าเป็นสินค้าที่ประชาชนใช้กันอย่างแพร่หลาย
แต่การแสดงสาระสำคัญเกี่ยวกับคุณลักษณะเฉพาะยังไม่ชัดเจน  ดังนั้น เพื่อประโยชน์ในการใช้อย่างถูกต้องและปลอดภัยของผู้บริโภค
สมควรกำหนดเครื่องซักผ้าไฟฟ้าเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑  ให้เครื่องซักผ้าไฟฟ้าเป็นสินค้าที่ควบคุมฉลาก

ข้อ
๒ 
ประกาศนี้ไม่ใช้บังคับแก่เครื่องซักผ้าไฟฟ้าที่ผลิตเพื่อการส่งออกซึ่งได้ปฏิบัติตามเงื่อนไข
ดังต่อไปนี้
(ก)
เครื่องซักผ้าไฟฟ้าดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุ
หรือหีบห่อบรรจุเป็นภาษาไทยว่า สำหรับส่งออกเท่านั้น
หรือเป็นภาษาอังกฤษว่า For Export Only
(ข)
เครื่องซักผ้าไฟฟ้าดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๓  เครื่องซักผ้าไฟฟ้าที่จะนำออกขาย
ต้องจัดให้มีฉลากรวมทั้งเอกสารหรือคู่มือตามที่กำหนดไว้ในข้อ ๔ และข้อ ๕

ข้อ
๔ 
ฉลากต้องมีข้อความเป็นภาษาไทยที่สามารถเห็นและอ่านได้ชัดเจน ปิดหรือติดไว้ที่เครื่องซักผ้าไฟฟ้า
และข้อความในฉลากอย่างน้อยต้องมีสาระสำคัญ ดังต่อไปนี้
(๑)
ต้องแสดงข้อความเกี่ยวกับผู้ประกอบธุรกิจดังนี้
(ก)
ในกรณีที่เป็นสินค้าที่ผลิตในราชอาณาจักรให้ระบุชื่อผู้ผลิต
และสถานที่ประกอบการของผู้ผลิต
(ข)
ในกรณีที่เป็นสินค้าที่นำเข้ามาในราชอาณาจักรเพื่อขายให้ระบุชื่อผู้นำเข้าและสถานที่ประกอบการของผู้นำเข้า
(ค)
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น
ผู้ที่เกี่ยวข้องจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายหนึ่งรายใดแต่เพียงรายเดียวแทนก็ได้
แต่ผู้ผลิตหรือผู้นำเข้าดังกล่าวจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตน ก็ได้
(๒)
ชื่อประเทศที่ผลิต
(๓)
แบบ และหมายเลขเครื่อง
(๔)
วิธีใช้อุปกรณ์ควบคุมต่าง ๆ ซึ่งจะแสดงรูปภาพแทน ก็ได้
(๕)
น้ำหนักผ้าที่ซักต่อครั้ง ไม่เกิน.....กิโลกรัม
(๖)
ขนาดของถังซัก ระบุหน่วยเป็นระบบเมตริก
(๗)
แรงดันไฟฟ้า โดยระบุหน่วยเป็นโวลต์ หรือมีตัวอักษร V แทนก็ได้
(๘)
ความถี่ของกระแสไฟฟ้า โดยระบุหน่วยเป็นเฮิรตซ์ หรือมีตัวอักษร Hz แทน ก็ได้
(๙)
กระแสไฟฟ้าสูงสุด โดยระบุหน่วยเป็นแอมแปร์ หรือมีตัวอักษร A แทน ก็ได้
(๑๐)
กำลังไฟฟ้าสูงสุด โดยระบุหน่วยเป็นวัตต์ หรือมีตัวอักษร W แทนก็ได้
(๑๑)
คำเตือนเกี่ยวกับอันตรายที่อาจเกิดขึ้นได้จากการใช้

ข้อ
๕ 
เอกสารหรือคู่มือสำหรับเครื่องซักผ้าไฟฟ้าต้องมีข้อความเป็นภาษาไทยที่สามารถเห็นและอ่านได้ตามความเหมาะสม
และอย่างน้อยต้องมีสาระสำคัญ ดังต่อไปนี้
(๑)
วิธีใช้อุปกรณ์ควบคุมต่าง ๆ
(๒)
วิธีติดตั้งและการบำรุงรักษา
(๓)
ข้อควรระวังในการใช้
(๔)
วิธีการต่อสายดิน และข้อปฏิบัติเพื่อความปลอดภัยอื่น ๆ

ข้อ
๖ 
ให้เครื่องซักผ้าไฟฟ้าที่นำเข้ามาในราชอาณาจักรเพื่อขายได้รับการยกเว้นไม่ต้องจัดให้มีฉลากขณะนำเข้าที่ด่านศุลกากร
แต่ต้องจัดให้มีฉลากตามประกาศนี้ก่อนที่จะนำออกขาย

ประกาศนี้ใช้บังคับเมื่อพ้นหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๑๐
กรกฎาคม พ.ศ. ๒๕๓๕
ประดิษฐ์  เชี่ยวสกุล
ประธานกรรมการว่าด้วยฉลาก

วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔

ชุติมา/ปรับปรุง
๑๗ พฤษภาคม ๒๕๖๐

[๑] ราชกิจจานุเบกษา
เล่ม ๑๐๙/ตอนที่ ๑๐๐/หน้า ๘๗๕๑/๑๑ สิงหาคม ๒๕๓๕